Sithole-moord: Gedenkdiens vandag gehouDie voorblad van die Sunday Times van 19 April 2015 met foto’s van die aanval op Emmanuel Sithole. Die foto’s is deur James Oatway geneem. Foto: http://www.thepaperboy.com/ Die Stad Johannesburg en die SA Raad van Kerke hou Woensdag ŉ gedenkdiens vir die Mosambieker wie se mesdood in ŉ straat in Alexandra op kamera vasgevang is. Parks Tau, burgemeester van Johannesburg en Graca Machel, voormalige president Nelson Mandela se weduwee en ook ŉ Mosambieker, sal die diens by die East Bank-saal bywoon. Emmanuel Sithole (35), ŉ straatverkoper van sigarette, is deur vier verdagtes met ŉ mes aangeval nadat ŉ rusie ontstaan het toe hulle van sy produkte geneem het sonder om daarvoor te betaal. Foto’s van Sithole wat aangeval word en bloeiend langs die straat lê, het ŉ opskudding op sosiale media veroorsaak. President Jacob Zuma het Maandag gesê dat Sithole ŉ vals naam gebruik het omdat hy ŉ onwettige immigrant was. Sy regte naam is Emmanuel Josias. Daar word gespekuleer dat Sithole se moord deel vorm van die xenofobiese geweld wat vir weke in Durban en Johannesburg gewoed het, maar sy naam is nie by die amptelike dodetal van die geweld gevoeg nie. Sewe mense is tydens die xenofobiese aanvalle doodgemaak – drie Suid-Afrikaners en vier buitelanders. Vier mense is in hegtenis geneem vir Sithole (Josias) se moord. Sifiso Mzimela, Amanda Sibiya, Sizwe Mngomezulu en Mthinti Bhengu sal op 4 Mei weer in die hof verskyn om na verwagting aansoek om borgtog te doen. News24